Sláturfélag Suðurlands hefur kynnt verðskrá sína fyrir sauðfjárafurðir á þessu hausti . Samkvæmt því greiðir SS bændum talsvert hærra verð fyrir afurðirnar en aðrir sláturleyfishafar sem kynnt hafa sínar verðskrár . Haustið 2016 greiddi SS að meðaltali 5 - 7% hærra afurðaverð en aðrar afurðastöðvar að sögn Steinþórs Skúlasonar forstjóra SS . Þó SS lækki nú greiðslur fyrir lömb að meðaltali úr 581,70 krónum í 415,28 kr / kg , eða um 28,6% miðað við verðið í fyrra , þá þýði það samt að félagið sé að greiða að jafnaði um 17 - 18% hærra verð á þessu hausti en aðrir sláturleyfishafar ef allt sé reiknað með . Norðlenska kynnti í vikunni um 35% lækkun grunnverðs á flokki R 2 , eða í 352,39 kr / kg og frestun á greiðslum um mánuð . KS / SKVH hefur einnig kynnt svipaðar ráðstafanir og greiðir 348 kr / kg . Steinþór bendir á að SS greiði auk þess hærri yfirborganir vegna slátrunar í september en hin félögin og bjóði staðgreiðslu fyrir slátrun sem bændur meti mikils . Þegar þetta sé allt reiknað inn í dæmið sé SS að greiða 17 - 18% hærra verð en aðrir sláturleyfishafar .